Forțele de ordine olandeze, înarmate cu bastoane, au intervenit luni într-o demonstrație pro-Palestina la Universitatea din Amsterdam (UvA), aceasta fiind cea mai recentă intervenție dintr-o serie de ciocniri între poliție și protestatari la universitățile olandeze.
Studenți și personal au organizat luni dimineață protestul universităților din Olanda, cerând instituțiilor olandeze să pună capăt complicității lor în „genocidul în curs de desfășurare” din Gaza și denunțând metodele violente pe care poliția le-a folosit pentru a reprima protestatarii pașnici.
Foto: Agerpres
„Protestul National Walkout, care a început pașnic, s-a transformat, din păcate, într-o ocupație a clădirii campusului Roeterseiland al UvA”, a precizat universitatea într-un comunicat, cerând protestatarilor să părăsească clădirea.
Poliția a fost chemată la fața locului de către UvA, care a semnalat distrugeri provocate de demonstranți.
Acțiunile consiliului executiv al universității
Sarah Bracke, profesoară de sociologie la UvA, a declarat pe X că ea și colegii ei au fost „îngroziți” de acțiunile consiliului executiv al universității.
„Timp de trei zile consecutive ei au autorizat violențe polițienești extreme împotriva propriului personal și a studenților lor care erau angajați într-un protest non-violent în campus împotriva complicității UvA în genocidul în curs de desfășurare din Gaza”, se arată în declarație, conform POLITICO.
„Suntem șocați de disprețul absolut, lipsa de respect și lipsa generală de bunăvoință a Consiliului față de studenții și personalul său”, mai este menționat în declarație.
Foto: Agerpres
Lunea trecută poliția olandeză a arestat peste 100 de persoane la desființarea unei tabere la universitate.
În ultimele săptămâni în campusurile din întreaga Europă au avut loc proteste împotriva atacului Israelului asupra Fâșiei Gaza.
Fiți la curent cu ultimele noutăți. Urmăriți DCNews și pe Google News